**Kæra foreldri**

Leikskólinn Sólborg vinnur nú með *Vináttuverkefni* Barnaheilla – Save the Children á Íslandi fyrir öll börn leikskólans. Starfsmenn leikskólans hafa farið á námskeið og fengið *Vináttu* námsefnið í hendur.

Barnaheill – Save the Children á Íslandi standa að og gefa út *Vináttu* með góðfúslegu leyfi og í samstarfi við Red Barnet – Save the Children og Mary Fonden í Danmörku, sem þróuðu efnið og gáfu fyrst út árið 2007. Efnið nefnist *Fri for Mobberi* á dönsku og er forvarnaverkefni gegn einelti fyrir leikskóla og yngstu bekki grunnskóla. Barnaheill hafa nú þýtt, staðfært og framleitt námsefni fyrir þrjá aldurshópa:

* fyrir börn 0-3ja ára
* fyrir börn 3ja-6 ára
* fyrir börn í 1.-4. bekk grunnskóla

Mikilvægt er að hefja forvarnarstarf strax á leikskólastigi með því að vinna með góðan skólabrag, jákvæð samskipti, vinsemd og virðingu fyrir fjölbreytni í nemendahópnum.

Við vitum að einelti á sér stað í skólum, sérstaklega meðal barna í 4.-7. bekk. Rót eineltis má þó oft rekja til leikskóla. Það er því mikilvægt að hafa afskipti snemma og hefja forvarnarstarf í leikskólum til að koma í veg fyrir einelti síðar. *Vinátta* er góð leið til þess.

**Taska með fræðsluefni**

Um er að ræða tösku sem inniheldur efni fyrir nemendur og kennsluleiðbeiningar fyrir starfsfólk, auk efnis til að nota með foreldrum og starfsfólki. Hvatt er til samtala og leikja með börnum sem byggja á gildum verkefnisins; **umhyggju, virðingu, umburðarlyndi og hugrekki**. Gert er ráð fyrir fjölbreyttum vinnubrögðum, svo sem hlustun, umræðu og tjáningu í leik, jafnt úti sem inni. Auk þess er sérstök áhersla lögð á að börnin læri að tjá tilfinningar sínar og líðan.

Í töskunni er bangsinn Blær, veggspjöld sem lýsa mismunandi aðstæðum og tilfinningum, nuddsögur, sögubók, vísnabók, kennsla um merkjamál, útikennslubók og tónlist. Tónlistina er að finna á streymisveitunni Spotify undir

heitinu *Vinátta – Gott er að eiga vin*. Auk þess fylgja nótur og textar með lögunum og hugmyndir af hreyfileikjum. Hvert og eitt barn fær lítinn bangsa sem er barninu til halds og trausts í skólanum.

**Markmið Vináttu**

Markmið *Vináttu* eru að:

* samfélagið í leikskólanum einkennist af umburðarlyndi og virðingu.
* skapa umhverfi þar sem börn sýna hvert öðru umhyggju.
* börn læri að bregðast við neikvæðri hegðun og einelti.
* virkja einstaklinga og gefa þeim hugrekki til að setja sjálfum sér mörk og grípa inn í og verja félaga sína.



**Bangsinn Blær**

Blær er táknmynd vináttunnar í verkefninu. Blæ fylgja litlir hjálparbangsar sem ætlaðir eru hverju barni sem tekur þátt í *Vináttu*. Blær og hjálparbangsarnir tákna traust og vináttu og er ætlað að minna börnin á að passa upp á aðra og að vera góður félagi allra.

**Vinátta er líka fyrir foreldra**

Vináttuverkefnið er ætlað þremur markhópum, kennurum, börnum og foreldrum. Þátttaka foreldra til að skapa góð samskipti á meðal barnanna er mjög mikilvægt. Foreldrar bera ábyrgð á að tryggja að börn fái skilaboð um að hægt sé að koma í veg fyrir einelti með því að styðja velferð þeirra og stuðla að góðum samskiptum í vinahópum. Í leikskólanum er veggspjald með ráðum til foreldra um góð samskipti og vináttu.

Það er lykilatriði fyrir árangur að við vinnum saman og allir taki þátt til að koma í veg fyrir einelti.

Þú getur lesið meira um *Vináttu* á <https://www.barnaheill.is/is/forvarnir-og-fraedsla/vinatta>

Við hlökkum til að vinna að þessu góða verkefni með foreldrum leikskólans.

**Bestu kveðjur, Helga leikskólastjóri.**